KOMISIJOS SPRENDIMAS
2007 m. gruodžio 21 d.
dėl Bendrijos finansinės paramos valstybių narių išlaidoms, patirtoms 2007 m. įgyvendinant bendrajai žuvininkystės politikai taikomas stebėsenos ir kontrolės sistemas, padengti (antroji išmoka)
(pranešta dokumentu Nr. C(2007) 6595)
(2008/69/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
Valstybės narės išsiuntė Komisijai 2007 m. žuvininkystės kontrolės programas ir paraiškas gauti Bendrijos finansinę paramą, kuri skiriama pagal šias programas įgyvendinamų projektų išlaidoms padengti.
(2)
Bendrijos parama gali būti skiriama pagal paraiškas Tarybos reglamento (EB) Nr. 861/2006 8 straipsnio a dalyje išvardintiems veiksmams finansuoti.
(3)
Paraiškos gauti Bendrijos finansinę paramą turi atitikti 2007 m. balandžio 11 d. Komisijos reglamento (EB) Nr. 391/2007, nustatančio išsamias Tarybos reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas (2), nuostatas.
(4)
Tikslinga atsižvelgiant į Reglamento (EB) Nr. 861/2006 15 straipsnyje nustatytus apribojimus nustatyti Bendrijos finansinės paramos didžiausią dydį bei procentinę dalį ir sąlygas, kuriomis tokia parama gali būti skiriama.
(5)
Finansinės paramos, skirtos išlaidoms, susijusioms su laivų įsigijimu ir modernizacija, padengti, dydis kiekvienai valstybei narei turėtų būti apskaičiuojamas pagal valstybės narės nurodytą tokių laivų įgyvendintų tikrinimo ir kontrolės veiksmų ir tų laivų visų per metus įgyvendintų veiksmų santykį.
(6)
Vadovaujantis Reglamento (EB) Nr. 391/2007 8 straipsniu, žuvininkystės kontrolės programoje išvardyti projektai turėtų būti įgyvendinami pagal toje programoje pateiktą tvarkaraštį.
(7)
Paraiškos kompensuoti išlaidas, susijusias su tais projektais, turėtų būti pateiktos Komisijai pagal Reglamento (EB) Nr. 391/2007 11 straipsnio nuostatas.
(8)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRĖMĖ ŠĮ SPRENDIMĄ:
1 straipsnis
Dalykas
Šiame sprendime numatoma Bendrijos finansinė parama valstybių narių išlaidoms, patirtoms 2007 m. įgyvendinant bendrajai žuvininkystės politikai taikomas stebėsenos ir kontrolės sistemas, padengti, kaip nurodyta Reglamento (EB) Nr. 861/2006 8 straipsnio a punkte. Jame nustatomas Bendrijos finansinės paramos dydis kiekvienai valstybei narei, Bendrijos finansinės paramos procentinė dalis ir sąlygos, kuriomis ši parama gali būti skiriama.
2 straipsnis
Naujosios technologijos ir IT tinklai
Kompiuterinių technologijų įsigijimo, diegimo ir techninės paramos bei IT tinklų sukūrimo, kad būtų užtikrintas veiksmingas ir saugus keitimasis duomenimis, susijusiais su žuvininkystės veiklos stebėsena, kontrole ir priežiūra, išlaidoms gali būti skiriama 50 % finansinė parama, skirta reikalavimus atitinkančioms išlaidoms kompensuoti, neviršijant I priede nustatytų sumų.
3 straipsnis
Žuvininkystei kontroliuoti naudojami patruliuojantys laivai
Kad būtų padengtos išlaidos, susijusios su laivų, kuriuos valstybių narių kompetentingos institucijos naudoja žuvininkystės veiklai kontroliuoti ir prižiūrėti, pirkimu ir modernizacija, gali būti skiriama finansinė parama, neviršijanti 50 % valstybių narių patirtų reikalavimus atitinkančių išlaidų, neviršijant II priede nustatytų sumų.
4 straipsnis
Adresatai
Šis sprendimas skirtas valstybėms narėms.
Priimta Briuselyje, 2007 m. gruodžio 21 d.